**ARGUMENTAREA**

**necesităţii iniţierii negocierilor şi aprobării semnării celui**

**de-al doisprezecelea Amendament la Acordul de** **asistenţă privind obiectivul de dezvoltare dintre Guvernul Republicii Moldova şi Guvernul Statelor Unite ale Americii pentru consolidarea democrației participative, semnat la Chişinău la 28 septembrie 2016**

**A. Descrierea tratatului**

Cel de-al doisprezecelea *Amendament la Acordul de asistenţă privind obiectivul de dezvoltare dintre Guvernul Republicii Moldova şi Guvernul Statelor Unite ale Americii pentru consolidarea democrației participative, semnat la Chişinău la 28 septembrie 2016* reprezintă un tratat interguvernamental şi are drept scop susținerea unei guvernări democratice în Republica Moldova. Modificarea operată prin Amendamentul prenotat decurge din alocarea resurselor suplimentare sub formă de Grant, ce va majora fondurile totale angajate până în prezent în baza Acordului. Cel de-al doisprezecelea Amendament include:

* modificarea Articolului 3, Secțiunea 3.1, paragraful (a),
* modificarea Planului Financiar prin înlocuirea cu o nouă Anexă 1.

 Celelalte termene și condiții ale Acordului rămân în vigoare și neschimbate, cu excepția modificărilor din cadrul textului Amendamentului.

**B. Analiza de impact**

***1. Informaţii generale*:** Prin cel de-al doisprezecelea Amendament menționat supra se prevede o finanțare adițională în valoare de **19.418.292,0 USD**, astfel încât obligația totală până în prezent conform Acordului, rezultată din Amendamentele la Acordul în cauză, să atingă un total de cca **96.330.549,51 USD - asistență nerambursabilă**. Această alocare suplimentară va fi utilizată să finanțeze activitățile descrise în Anexa 1 (așa cum a fost modificat prin amendamentul nr.11 la Acordul respectiv).

**2. *Aspectul politic*, *cultural şi social*:** Prevederile Amendamentului nu contravin politicii externe a Republicii Moldova. Pe plan bilateral, Amendamentul are la bază principiul reciprocității, corespunde intereselor ambelor state și va contribui la facilitarea cooperării cu Guvernul Statelor Unite ale Americii aducînd efecte benefice și pozitive asupra relațiilor bilaterale.

**3. *Aspectul economic şi de mediu*:** Proiectul Amendamentului nu conţine prevederi care ar avea repercusiuni negative asupra economiei și mediului înconjurător.

**4. *Aspectul normativ:*** Prezentul Amendament este compatibil cu prevederile Constituţiei Republicii Moldova, Carta ONU, alte tratate internaţionale în vigoare şi angajamentele asumate de ţara noastră pe plan internaţional. Încheierea Amendamentului nu necesită modificarea sau completarea actelor legislative sau normative ale R. Moldova sau adoptarea noilor legi. Proiectul a fost elaborat în conformitate cu prevederile Legii nr.595/1999 privind tratatele internaţionale ale Republicii Moldova.

**5. *Aspectul instituţional şi organizatoric*:** Aplicarea prevederilor Amendamentului nu necesită întreprinderea măsurilor suplimentare privind înfiinţarea unor structuri noi sau modificarea celor existente, şi nu va abilita instituţiile implicate cu împuterniciri noi.

USAID va încheia unul sau mai multe acorduri cu unul sau mai mulți parteneri implementatori în vederea desfășurării activităților. Astfel de acorduri pot include, însă nu se limitează la, granturi, acorduri de cooperare și contracte. Parteneri implementatori pot fi organizațiile guvernamentale sau neguvernamentale sau persoanele fizice. USAID va selecta Partenerii implementatori în conformitate cu regulamentele și politicile USAID.

**6. *Aspectul financiar:***Amendamentul nu implică costuri suplimentare pentru asigurarea acţiunilor legate de aspectele normativ, instituţional, organizatoric şi nu implică angajamente financiare din partea Republicii Moldova.

Proiectele de asistență pentru dezvoltare finanțate de Guvernul Statelor Unite ale Americii în Republica Moldova nu se execută prin sistemul trezorerial național. Până la moment, din suma grantului rezultată din cele 11 Amendamente (**76,9 mil. USD**), a fost valorificată suma de cca **54,5 mil. USD**.

**7. *Aspectul temporar:***Amendamentul va intra în vigoare la data semnării și va acționa pe perioada valabilității Acordului de asistenţă privind obiectivul de dezvoltare dintre Guvernul Republicii Moldova şi Guvernul Statelor Unite ale Americii pentru consolidarea democrației participative, semnat la Chişinău la 28 septembrie 2016, și anume pînă la data de 31 decembrie 2025, sau orice altă dată asupra căreia Părțile au convenit în scris, data la care, conform estimărilor Părților, toate activitățile necesare îndeplinirii Obiectivului și a Rezultatelor vor fi realizate.

**C. Mandatul pentru negocieri**

Potrivit pct.83 din Regulamentul privind mecanismul de încheiere, aplicare şi încetare a tratatelor internaţionale, aprobat prin Hotărârea Guvernului nr.442 din 17 iulie 2015, organul responsabil pentru încheierea tratatului poate înainta propunerea adoptării unei singure hotărâri de Guvern privind iniţierea negocierilor şi aprobarea semnării, în anumite cazuri expres prevăzute.

 Amendamentul în cauză nu propune introducerea unor modificări sau completări care ţin de obiectul şi scopul tratatului, subiecţii, drepturile şi obligaţiile acestora.

Astfel, având în vedere caracterul imperios al semnării Amendamentului şi că există premise pentru a considera că textul proiectului tratatului propus spre semnare nu va conţine diferenţe de fond faţă de proiectul iniţial al tratatului, se propune aplicarea clauzei sus-menționate.

**D. Aspectul procedural al semnării tratatului**

Inițiativa de a încheia tratatul respectiv aparține Guvernului Statelor Unite ale Americii de comun cu Guvernul Republicii Moldova.

Ținând cont de faptul că *Acordul de repunere în vigoare a Acordurilor de asistență din 2016 privind obiectivul de dezvoltare între Guvernul Republicii Moldova și Guvernul Statelor Unite ale Americii*, precum și a *Amendamentului nr. 11 la Acordul între Guvernul Republicii Moldova şi Guvernul Statelor Unite ale Americii pentru o guvernare democratică mai eficientă şi mai responsabilă,* au fost semnate de către Ministrul Finanțelor, Amendamentul nr.12 va fi semnat de către dl Dumitru Budianschi, Ministrul Finanțelor.Din partea Guvernului SUA va semna dl Scott D. Hocklander, Director al misiunii USAID în R.Moldova. Tratatul va fi semnat în două exemplare originale, în limbile română şi engleză.

 **Ministru Dumitru BUDIANSCHI**